CELEX: C2004/284/53
Language: da
Date: 2004-11-20 00:00:00
Title: Sag T-379/04: Sag anlagt den 17. september 2004 af J mod Kommissionen for De Europæiske Fællesskaber

20.11.2004   
            
            
               DA
            
            
               Den Europæiske Unions Tidende
            
            
               C 284/27
            
         Sag anlagt den 17. september 2004 af J mod Kommissionen for De Europæiske Fællesskaber
   (Sag T-379/04)
   (2004/C 284/53)
   Processprog: italiensk
   Ved De Europæiske Fællesskabers Ret i Første Instans er der den 17. september 2004 anlagt sag mod Kommissionen for De Europæiske Fællesskaber af J, ved avvocato Carlo Forte.
   Sagsøgeren har nedlagt følgende påstande:
   
               —
            
            
               Annullation af ansættelsesmyndighedens afgørelse af 10. juni 2004 om afslag på sagsøgerens klager over de af samme myndighed trufne afgørelser af 31. oktober og 10. december 2003 om henholdsvis ikke at tildele sagsøgeren udlandstillæg og bosættelsespenge og at kræve tilbagebetaling af de herved modtagne beløb, idet artikel 4, stk. 1, litra a), sidste sætning i andet led, og artikel 5, stk. 1, i tjenestemandsvedtægtens bilag VII samt vedtægtens artikel 85 ikke blev fundet anvendelige.
            
         
               —
            
            
               Annullation af de ovenfor nævnte afgørelser af 31. oktober 2003 og 10. december 2003.
            
         
               —
            
            
               Kommissionen tilpligtes at træffe foranstaltninger, hvorved sagsøgeren genindsættes i sine rettigheder, herunder betaling af morarenter.
            
         
               —
            
            
               Kommissionen tilpligtes at betale sagens omkostninger.
            
         Søgsmålsgrunde og væsentligste argumenter:
   Sagsøgeren, som forud for tiltrædelsen af en stilling som midlertidig ansat ved Kommissionen, Generaldirektoratet for Forskning, var ansat som forsker ved Consiglio Nazionale di Ricerca's (Det Nationale Forskningsråd) (CNR) hovedkontor i Bruxelles, har anfægtet Kommissionens afslag på at tildele hende udlandstillæg og bosættelsespenge.
   Kommissionens indstilling hviler på den opfattelse, at CNR ikke er en del af den offentlige administration, og at dets aktiviteter ikke indgår i den italienske stats aktiviteter, idet rådet hverken repræsenterer den italienske stat eller dennes direkte interesser.
   Sagsøgeren har til støtte for sine påstande først gjort gældende, at artikel 4, stk. 1, litra a), andet led, og artikel 5, stk. 1, i vedtægtens bilag VII er anvendt forkert, idet sagsøgerens status som tjenestemand i den italienske stat bør medføre, at hun tildeles de afslåede godtgørelser. Det belgiske udenrigsministerium har anerkendt sagsøgerens status ved at udstede et »Specielt identitetskort« til hende med benævnelsen »Italiensk tjenestemand på officiel tjenesterejse i Belgien«.
   Sagsøgeren præciseres herved, at CNR præsenterer sig som en offentligretlig juridisk person, som statsindretningen tildeler et kompetenceområde (henhørende under statsmagten), materielle ressourcer og en organstruktur, som netop består af offentlige tjenestemænd og de regler, der finder anvendelse på disse.
   Sagsøgeren har også anført, at vedtægtens artikel 85 er tilsidesat for hendes vedkommende.